Ved Landlyst Plantecenter i Hjørring er man så småt ved at være klar til chilisæsonen, og i år har de bestilt ekstra meget hjem. - Der er stor efterspørgsel - både på frø og planter. Det er generelt de stærke, folk kommer og spørger efter, siger Lasse Pedersen, der er gartner ved Landlyst Plantecenter. I 2014 solgte Landlyst Plantecenter fire gange så mange chilifrø- og planter, som de plejer. Hvor de sidste år havde tre forskellige sorter, har de i år tretten. De er ikke i tvivl om, at det er det store fokus på chili efter fænomenet Chili-Klaus, der har skabt efterspørgsel. - Folk skal prøve, om det nu er så stærkt. Man kan tydeligt se, hvem der ikke kender til chili - det er dem, der går efter de rigtig stærke, siger Lasse Pedersen. Det er nu, man skal i gang med at så, hvis man vil have chilifrugter i drivhuset til sommer. Og ved Landlyst Plantecenter er man ikke i tvivl om hvilken chili, der er mest populær. - Det er helt klart habaneroen, siger gartneren.

Referat:
Salget af chili er eksploderet det seneste år.